b'\n_START_ARTICLE_\nSredozemski kamenjak\n_START_SECTION_\nOpis\n_START_PARAGRAPH_\nOdrasli dose\xc5\xbeejo 35 do 40 mm v dol\xc5\xbeino, prek zadnjega para kril pa merijo 22 do 28 mm. Samci so po vsem telesu bledo rde\xc4\x8de barve, z le drobnimi \xc4\x8drnimi znamenji ali ozkimi \xc4\x8drtami. Pterostigma je razmeroma velika in tudi bledo rde\xc4\x8de barve, noge pa so rumenkaste. Podoben je progasti kamenjak, ki pa ima \xc5\xa1e ob\xc4\x8dutno bolj bledo obarvanost. Le na skrajnem jugu obmo\xc4\x8dja raz\xc5\xa1irjenosti \xc5\xbeivi nekaj bolj podobnih vrst, za razlo\xc4\x8devanje katerih je treba \xc5\xbeival ujeti in pregledati iz roke.\n_START_SECTION_\nHabitat in raz\xc5\xa1irjenost\n_START_PARAGRAPH_\nJe toploljubna vrsta. Odrasli letajo sredi poletja. Razmno\xc5\xbeujejo se v plitvih stoje\xc4\x8dih vodah v ni\xc5\xbeinah, ki poleti presahnejo, od polslanih lagun in sezonsko poplavljenih re\xc4\x8djih ni\xc5\xbeavij do bazenov v kamnolomih in ve\xc4\x8djih lu\xc5\xbe na njivah, ki dobijo ve\xc4\x8dino vode spomladi. V najbolj vro\xc4\x8dem delu poletja se posebej v toplej\xc5\xa1ih predelih odrasli umaknejo v vi\xc5\xa1je lege, kjer estivirajo in se vrnejo odlagat jaj\xc4\x8deca ob jesenskem de\xc5\xbeevju. Obdobje aktivnosti se v Severni Afriki in Mali Aziji zato lahko raztegne do novembra._NEWLINE_Vrsta je raz\xc5\xa1irjena po Sredozemlju, Zahodni in Srednji Aziji, pri \xc4\x8demer se ob obalah Severne Afrike pojavlja le lokalno. Najve\xc4\x8djo gostoto dosega ob obalah Balkanskega polotoka. V zadnjih dveh desetletjih je z vi\xc5\xa1anjem poletnih temperatur opazna \xc5\xa1iritev obmo\xc4\x8dja raz\xc5\xa1irjenosti proti severnej\xc5\xa1im delom Evrope (severna Francija, jug Nem\xc4\x8dije). Slovenija je za razmno\xc5\xbeevanje \xc5\xbee premrzla; \xc5\xa1e konec 20. stoletja so ob popisovanju opazili le nekaj odraslih osebkov na Obali in v Podravju, kasneje pa je bilo potrjeno razmno\xc5\xbeevanje v \xc5\xa0kocjanskem zatoku pri Kopru, ki je edini kraj v Sloveniji, kjer se sredozemski kamenjak razmno\xc5\xbeuje. Le nekoliko ju\xc5\xbeneje, na otoku Pagu, je \xc5\xbee zelo pogost. Na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam je sredozemski kamenjak uvr\xc5\xa1\xc4\x8den kot redka vrsta.'